Et stort festfyrværkeri ved Thieles 200 års fest i København fik masser af bekymrede borgere til at ringe til Københavns Politi natten til søndag.

Et stort festfyrværkeri i det indre København natten til søndag skræmte mange borgere i byen så meget, at de ringede til Københavns Politi.

Men hos Thiele, hvor man lørdag aften havde festtøjet på, var stilen mere lukket søndag morgen.

- Vi har ingen kommentarer, siger Rasmus Planck, direktør hos Thiele til TV 2.

Det var brillekoncernes 200 års jubilæum, der blev markeret med et festfyrværkeri, der kunne hamle op med Tivolis festfyrværkeri - og kunne høres helt til Lyngby, hvor Venstre-politikeren Jakob-Engel Schimdt tweetede om bragene.

det buldrede og bragede udenfor mine vinduer for ca 20 min siden. Her taler vi Lyngby. Havde dog ikke bestilt wake-up-call — Jakob Engel-Schmidt (@engelschmidt) March 26, 2017

Mange af de bekymrede eller irriterede borgere ringede til Københavns Politi, der kunne fortælle dem om festfyrværkeriet, som der var givet tilladelse til.

- Ja, vi undrede os også over, der var givet tilladelse til fyrværkeriet, har Henrik Brix, central vagtleder hos Københavns Politi sagt til TV 2. Det er brandmyndighederne, der giver den slags tilladelser.

Rasmus Planck vil ikke oplyse, om de Thiele-ansatte havde en god 200 års jubilæumsfest.

- Vi har ingen kommentarer... jeg tror, vi lader den ligge der, siger Rasmus Planck.

Frederik Ryber, operationschef hos Hovedstadens Beredskab, oplyser til Ekstra Bladet, at Thiele havde tilladelse til et festfyrværkeri omkring midnat fra 23,45.

- Så det undrer os lidt, at man afholder det ved 3.10-tiden i nat. Men vi har ikke nået at følge op på det med arrangøren, siger han.